མདོར་ན་ཞང་ཞུང་གི་གྲུབ་ཐོབ་སྣང་བ་མདོག་ཅན་གཉའ་ཁྲིའི་མཆོག་གནས་སུ་མ་ཕེབས་གོང་བོད་ཡུལ་རུ་བཞི་ལ་བོན་པོ་གཤེན་པོ་ཇི་ཙམ་ཡོད་རུང་འབྲས་བུའི་བོན་སྐོར་ཉམས་སུ་ལེན་མཁན་ཞིག་མེད་པར་འདོད་ཐུབ་པ་དང་།སྣང་མདོག་བོད་དུ་བྱོན་པ་ནས་གསང་སྔགས་སྤྱི་སྤུངས་བོན་སྐོར་གཙོར་ཆེར་དར་ཞིང་ཡར་ཀླུང་ཁུལ་རྒྱུད་དུ་རྒྱལ་པོ་རེས་གསས་ཁང་རེ་བཞེངས་སྲོལ་དར་བ་ཡིན།མདོར་ན་ནམ་མཁའ་སྣང་བ་མདོག་ཅན་གྱི་གོང་དུ་བོད་ལ་གཡུང་དྲུང་བོན་མ་དར་ཞེས་བཤད་པ་ནི་འབྲས་བུའི་བོན་ལ་གོ་དགོས་པ་དང་།སྤྱིར་གདོད་མའི་དུས་ནས་ལྷ་ཀླུ་གཞི་བདག་གསོལ་བའི་བོན་གཤེན་ཡོད་པར་བཤད་པ་ནི་སྲིད་པ་རྒྱུ་ཡི་བོན་ལ་སྤྱོད་པའི་བོན་གཤེན་ལ་ངོས་འཛིན་དགོས་སྙམ།གཉའ་ཁྲིའི་གོང་དུ་ཡོད་པའི་གཤེན་པོ་རྣམས་ནི་གཏོ་ཆོག་རིམ་འགྲོ་དང་གནས་སྐབས་འཕྲལ་སེལ་སྒྲུབ་མཁན་ཙམ་ལས་གཞི་སྙིང་རྗེ་ཆེན་པོས་ཀུན་ནས་བསླངས་ཤིང་ཟབ་མོ་སྟོང་པ་ཉིད་ལ་རོལ་ཐུབ་མཁན་ཞིག་མིན་པར་མངོན།